## Odluka Ustavnog suda Republike Hrvatske broj:U-IIIA-1744/2005 od 4. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-1744/2005 od 4. travnja 2007.

# USTAVNI SUD REPUBLIKE HRVATSKE

**1521**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Jasna Omejec, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio M. Ć. iz Z., kojeg zastupa D.
V., odvjetnik u Z., na sjednici održanoj 4. travnja 2007. godine, jednoglasno je
donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod poslovnim brojem:Gž-302/06 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe M. Ć. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 9.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon) podnio je 21. travnja 2005.
godine ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana 5. svibnja 2000. godine podnositelj je podnio tužbu Općinskom sudu u
Zagrebu protiv tuženika V. d.o.o., radi poništenja odluke o izvanrednom otkazu.
Tijekom postupka održano je 10 ročišta (13. lipnja 2000., 11. listopada 2000.,
21. veljače 2001., 12. rujna 2001., 4. listopada 2002., 23. siječnja 2004., 8.
lipnja 2004., 7. srpnja 2004., 14. rujna 2005. i 28. rujna 2005. kada je
zaključena glavna rasprava), te pribavljen nalaz i mišljenje vještaka
financijske struke.
Dana 28. rujna 2005. godine donesena je presuda broj: Pr-1215/00 kojom je
usvojen tužbeni zahtjev podnositelja ustavne tužbe.
Dana 25. listopada 2005. tuženik je izjavio žalbu, te je 16. veljače 2006.
godine žalba dostavljena Županijskom sudu u Zagrebu, gdje se postupak vodi pod
brojem Gžr-302/06.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 5. svibnja 2005. godine tužbom
podnositelja Općinskom sudu u Zagrebu, radi poništenja Odluke o izvanrednom
otkazu.
Ustavna tužba podnesena je 21. travnja 2005. godine, a do tog dana sudski
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak u ovom predmetu trajao četiri (4) godine,
jedanaest (11) mjeseci i šesnaest (16) dana.

4.2. POSTUPANJE NADLEŽNOG SUDA

Ustavni sud je utvrdio da se je postupak u razmatranom, pravno relevantnom
razdoblju, vodio pred Općinskim sudom u Zagrebu u trajanju od gotovo pet godina,
premda je riječ o hitnom sporu.
Nakon podnošenja ustavne tužbe, Općinski sud je donio prvostupanjsku presudu
kojom je usvojio tužbeni zahtjev podnositelja ustavne tužbe, ali se predmet u
povodu žalbe tuženika nalazi pred Županijskim sudom u Zagrebu, te postupak još
nije pravomoćno okončan.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ocjena je Ustavnog suda, da podnositelj svojim ponašanjem nije doprinjeo duljini
postupka.

4.4. SLOŽENOST SUDSKOG PREDMETA

Iz spisa predmeta razvidno je da se u konkretnom slučaju radi o donekle složenoj
sudskoj stvari, međutim, ta okolnost ne može opravdati dugotrajnost u postupku
koji je hitne naravi.

OCJENA USTAVNOG SUDA

5. Ustavni sud je utvrdio da se u pravno relevantnom razdoblju predmet vodio
pred sudom prvog u trajanju od preko pet godina, te da se trenutno nalazi po
žalbi tuženika pred drugostupanjskim sudom – Županijskim sudom u Zagrebu.
Imajući u vidu ukupno trajanje postupka, činjenicu da je riječ o radnom sporu
koji je hitne naravi, a da je postupak i dalje u tijeku, Ustavni sud nalazi da
je podnositelju povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke najkasnije osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-1744/2005
Zagreb, 4. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 45/2007-1521
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)